L'Estatut d'autonomia de Catalunya estableix, a l'article 131.2 apartats c) i h), que correspon a la Generalitat, en matèria d'ensenyament no universitari, amb relació amb els ensenyaments obligatoris i no obligatoris que condueixen a l'obtenció d'un títol acadèmic o professional amb validesa a tot l'Estat, la competència exclusiva que inclou, d'una banda, la creació, el desenvolupament organitzatiu i el règim dels centres públics i, de l'altra, els aspectes organitzatius dels ensenyaments en règim no presencial adreçats a l'alumnat d'edat superior a la de l'escolarització obligatòria.
L'article 2 de la Llei 12/2009, del 10 de juliol, d'educació, estableix, entre els principis rectors del sistema educatiu de Catalunya, la universalitat i l'equitat com a garantia d'igualtat d'oportunitats i la integració de tots els col·lectius, la qualitat de l'educació, l'afavoriment de l'educació més enllà de l'escola, i l'educació al llarg de la vida.
El compliment d'aquests principis exigeix la consecució d'accions que facilitin l'accés a l'educació i l'exercici d'aquest dret al llarg de la vida.
Entre aquestes accions, té una funció rellevant la modalitat d'educació no presencial, que s'organitza amb l'establiment de sistemes d'ensenyament i aprenentatge flexibles i utilitzant les aplicacions de la tecnologia actualment disponibles i la seva contínua actualització.
En consonància amb aquestes determinacions, l'article 55 de la Llei d'educació preceptua que el Govern, per facilitar el dret universal a l'educació, ha de desenvolupar una oferta adequada d'educació no presencial, la qual s'ha de caracteritzar per la varietat, l'obertura i la flexibilitat per assolir, especialment, l'extensió de l'accessibilitat d'aquesta formació, la simultaneïtat amb altres ensenyaments i la complementarietat amb altres accions i estratègies formatives, i també la compatibilitat amb el treball.
D'igual manera, determina la possibilitat d'impartir, en la modalitat d'educació no presencial, els ensenyaments postobligatoris, els ensenyaments que no condueixen a titulacions o certificacions amb validesa a tot l'Estat, els cursos de formació preparatòria per a les proves d'accés al sistema educatiu, la formació en les competències bàsiques, la formació per a l'ocupació i la formació permanent, i també, excepcionalment, ensenyaments obligatoris i els altres ensenyaments que, en determinades circumstàncies estableixi el Departament d'Educació.
També atribueix a l'Administració educativa l'obligació d'organitzar, per mitjà d'un centre singular, la impartició específica dels ensenyaments en la modalitat d'educació no presencial.
Així mateix, la disposició addicional vint-i-vuitena de la Llei d'educació estableix que el Govern ha de crear i regular el centre singular per a l'educació no presencial i n'ha d'establir la denominació; que en aquest centre, a més dels llocs amb atribucions docents, s'hi poden preveure, per a les tasques de direcció i gestió, llocs no reservats exclusivament a docents; i que la regulació del centre per a l'educació no presencial, d'acord amb la singularitat de la seva funció, no està sotmesa a les prescripcions dels títols VII, de l'autonomia dels centres educatius, VIII, del professorat i altres professionals dels centres, i IX, de la direcció i el govern dels centres educatius de la Llei, tot i que la provisió dels llocs docents s'ha de fer pels procediments establerts pel títol VIII, i la dels llocs no reservats exclusivament a docents s'ha de fer pels procediments generals aplicables.
L'article 38 de la Llei 10/2015, del 19 de juny, de formació i qualificació professionals, atribueix al Govern l'obligació d'impulsar, especialment per mitjà de les tecnologies de la informació i la comunicació, una oferta àmplia, actualitzada i de qualitat de la formació professional en la modalitat a distància, així com el desenvolupament de materials didàctics específics i adaptats a la modalitat de formació professional a distància, amb l'objectiu de donar resposta a les necessitats d'aprenentatge d'aquesta modalitat.
També preveu que el sistema d'aprenentatge a distància és regulat per l'Agència Pública de Formació i Qualificació Professionals de Catalunya en coordinació amb l'Institut Obert de Catalunya.
Els ensenyaments en la modalitat d'educació no presencial a Catalunya s'imparteixen per mitjà de l'antic Institut d'Educació Secundària Obert de Catalunya, ara conegut com l'Institut Obert de Catalunya.
L'antecedent d'aquest centre és l'Institut Català d'Ensenyament Secundari a Distància, creat pel Decret 111/1992, d'11 de maig, el qual, per la Resolució EDU/2319/2006, de 5 de juliol, va passar a denominar-se Institut d'Educació Secundària Obert de Catalunya.
Aquest centre va integrar els serveis d'educació a distància del Departament d'Educació existents en aquell moment, amb la voluntat de desenvolupar i consolidar l'oferta educativa pública en la modalitat no presencial, i desplegar-la adequadament i harmònicament amb els recursos específics necessaris, per potenciar-lo i per configurar-lo com un centre únic i singular per l'especificitat de l'educació no presencial i la diversitat d'ensenyaments que imparteix.
De conformitat amb el mandat de la Llei d'educació, aquest Decret crea el centre públic singular per a la impartició específica dels ensenyaments no universitaris en la modalitat d'educació no presencial, amb la denominació Institut Obert de Catalunya, IOC, i estableix la seva regulació.
Tal com preveu la disposició addicional vint-i-vuitena de la mateixa Llei, la regulació establerta es fa ressò de la singularitat que deriva dels trets propis de l'educació no presencial, caracteritzada per l'ús imprescindible dels mitjans tecnològics, la separació física entre el professorat i l'alumnat, l'aprenentatge independent i flexible, la necessitat de comptar amb els recursos didàctics adequats i d'un professorat que doni suport, orienti, motivi i faciliti la interacció efectiva amb i entre l'alumnat, la possibilitat d'una oferta formativa variada, diversa i flexible ajustada a la variabilitat de la demanda i a les necessitats de la societat, i la possibilitat d'un accés massiu de l'alumnat als ensenyaments.
El Decret reconeix a aquest centre el marge d'autonomia necessari per desplegar-se en àmbits com el pedagògic, l'organitzatiu i el de gestió de recursos humans i materials.
Aquests aspectes s'hauran de veure expressats en el projecte educatiu i en les normes d'organització i funcionament de centre, en consonància amb el projecte de direcció.
Les metodologies innovadores, els materials actualitzats i especialment orientats a potenciar l'eficàcia de l'aprenentatge no presencial sota un context col·laboratiu i l'aposta per incentivar la formació permanent entre el professorat, es presenten com elements claus en la definició del seu projecte educatiu.
També s'hi han d'identificar els trets més substantius d'uns mecanismes d'avaluació orientats a validar aprenentatges significatius i competencials.
L'Institut Obert de Catalunya és un centre de formació de persones adultes i és específic en el context dels centres que conformen el Servei d'Educació de Catalunya, dins del qual té una especial significació, atès que és el centre per mitjà del qual es vehicula específicament l'oferta educativa del Departament d'Educació en la modalitat no presencial, de manera que el seu àmbit territorial no s'insereix en un entorn geogràfic, demogràfic, socioeconòmic i sociocultural concret dins del territori.
Això implica que és un centre complex que imparteix una gran diversitat d'ensenyaments i que ha d'atendre un alumnat de procedència, d'edat i de situacions personals diverses, amb objectius, motivacions i necessitats diferents.
Per tot això, el Decret dota l'Institut Obert de Catalunya d'una estructura organitzativa pròpia, diferenciada de la dels centres educatius ordinaris, ajustada a les seves particularitats i necessitats concretes.
D'igual manera, les característiques i el pes específic del centre fonamenten la conveniència d'establir una estructura directiva encapçalada per un director o directora amb les mateixes funcions que li corresponen en tant que director o directora d'un centre educatiu públic, però alhora amb unes altres de diferenciades que acompanyen la seva singularitat.
La idoneïtat, la competència professional, i l'experiència en l'exercici de la direcció de centres, es prenen com els criteris determinants per designar la persona que ha d'ocupar aquest càrrec i alhora s'estableix un procediment singular per a la seva selecció i nomenament.
D'igual manera, i per donar resposta a la complexitat que comporten aspectes com la contractació de béns i serveis, la gestió dels comptes en entitats financeres, el seguiment i l'execució del pressupost, o els expedients de pagament del professorat col·laborador, es considera necessari dotar el centre amb un càrrec unipersonal com el de l'administrador o administradora, amb les peculiaritats que se li reconeixen.
Amb la voluntat de vehicular la participació dels diferents sectors de la comunitat educativa del centre, es preveu la constitució d'un consell de participació, presidit pel director o directora del centre i amb representació, a banda d'altres membres de l'equip directiu, dels professors de plantilla, dels professors col·laboradors, dels alumnes, del personal d'administració i serveis i de l'administració local.
Per satisfer la necessitat de disposar dels recursos humans suficients per garantir la qualitat del procés d'ensenyament i aprenentatge, sense que, tanmateix, se sobredimensioni la plantilla docent, es regula la figura del professorat col·laborador, que constitueix una peça clau en la impartició dels ensenyaments no presencials.
El professorat col·laborador no forma part de la plantilla docent de l'Institut Obert de Catalunya, sinó de la d'altres centres educatius del Departament d'Educació, i és seleccionat per mitjà d'una convocatòria pública per impartir docència en aquell centre durant un període de temps determinat.
Finalment, d'acord amb el Decret 39/2014, de 25 de març, pel qual es regulen els procediments per definir el perfil i la provisió dels llocs de treball docents, i a fi de facilitar l'alternança del professorat de plantilla, el personal seleccionat en el concurs específic per a la provisió de llocs de treball de l'Institut Obert de Catalunya s'adscriu provisionalment al centre per períodes de quatre cursos acadèmics.
Aquesta iniciativa s'inclou al Pla normatiu de l'Administració de la Generalitat per als anys 2019-2020 i s'adequa als principis de millora de la qualitat normativa i de bona regulació, en particular, als principis de necessitat, eficàcia, proporcionalitat, seguretat jurídica, transparència i eficiència.
En efecte, aquest Decret és l'instrument necessari per desplegar la Llei d'educació, i conté les previsions imprescindibles per satisfer les necessitats que s'han de cobrir amb la norma, tot afavorint una prestació del servei educatiu més eficaç.
Així mateix, és coherent amb l'ordenament jurídic vigent, i és eficient perquè no s'estableixen noves càrregues administratives ni cap nou tràmit per als ciutadans respecte dels actualment vigents, de manera que no s'imposen càrregues innecessàries.
Per últim, en la tramitació del Decret s'han seguit els tràmits de participació que han fet que l'elaboració de la norma hagi estat accessible a la ciutadania i, s'ha respectat el règim de transparència.
Aquest Decret s'ha tramitat segons l'article 59 i següents de la Llei 26/2010, del 3 d'agost, de règim jurídic i de procediment de les administracions públiques de Catalunya, la Llei 19/2014, del 29 de desembre, de transparència, accés a la informació pública i bon govern i la Llei 13/2008, del 5 de novembre, de la presidència de la Generalitat i del Govern, amb el dictamen del Consell Escolar de Catalunya, i el tràmit previ de consulta i participació amb els representants del personal al servei de les administracions públiques.
Es crea el centre públic singular per a la impartició específica dels ensenyaments no universitaris en la modalitat d'educació no presencial, amb la denominació Institut Obert de Catalunya, IOC.
L'IOC es crea per transformació de l'Institut d'Educació Secundària Obert de Catalunya.
L'IOC depèn del Departament d'Educació i s'adscriu a la direcció general competent en matèria de centres educatius públics.
Les finalitats bàsiques de l'IOC són:
a) Facilitar l'exercici del dret universal a l'educació, amb l'extensió d'aquesta educació al llarg de la vida i la promoció de la igualtat d'oportunitats.
b) Proporcionar una oferta formativa àmplia, variada, oberta, flexible i adaptable, que permeti la compatibilitat amb el treball, la simultaneïtat amb altres ensenyaments i la complementarietat amb altres accions i estratègies formatives.
c) Promoure actuacions centrades en la diversitat de necessitats formatives de les persones i dels col·lectius en què hi concorrin circumstàncies especials.
d) Lluitar contra la fractura social i l'exclusió de la societat de la informació de col·lectius especialment vulnerables.
e) Promoure el coneixement de la llengua catalana i la llengua occitana.
L'IOC té les funcions següents:
a) La impartició específica d'ensenyaments no universitaris en la modalitat d'educació no presencial.
b) El desenvolupament d'una oferta àmplia, diversa, accessible i actualitzada d'ensenyaments no universitaris i d'altres accions formatives, en col·laboració amb els departaments amb competències sobre la matèria.
c) La detecció i l'anàlisi de les necessitats d'educació no presencial dels diversos col·lectius de població adulta i el desplegament d'una oferta formativa conforme a aquestes necessitats.
d) L'establiment i el desenvolupament d'accions orientades a facilitar l'accés a la formació al llarg de la vida, en col·laboració amb els departaments amb competències sobre la matèria.
e) El desenvolupament de les propostes tècniques necessàries per a l'adequació dels currículums que es prescriuen per als diferents ensenyaments i l'elaboració i proposta de mesures d'ordenació acadèmica que possibilitin impartir l'educació no presencial.
f) El disseny, l'elaboració, la gestió, l'edició, la producció i la distribució de recursos didàctics per impartir l'educació no presencial.
g) La incorporació de les innovacions en tecnologies de la informació i de la comunicació per impartir l'educació no presencial.
h) Qualsevol altra funció que se li atribueixi en l'àmbit de l'educació i la formació no presencial.
La planificació i la supervisió de l'activitat i de la gestió del centre s'ha d'efectuar en els termes que estableixi la direcció general competent del Departament d'Educació en matèria de centres educatius públics.
Es crea una comissió rectora per a l'exercici de les funcions de seguiment i tutela de la gestió de l'IOC i, així mateix, per proposar actuacions orientades a una gestió eficaç dels recursos.
La comissió rectora està formada pel o per la titular de la Direcció General de Centres Públics o persona en qui delegui, el o la titular de la Direcció General d'Innovació, Recerca i Cultura Digital o persona en qui delegui, l'inspector o la inspectora del centre i el director o directora de l'IOC.
La comissió rectora està presidida pel o per la titular de la Direcció General de Centres Públics o persona en qui delegui, i es reuneix un mínim de dues vegades l'any, i sempre que es consideri necessari o ho demani algun dels seus membres.
La comissió rectora ha de prioritzar, entre les seves funcions de seguiment i tutela, aquelles relacionades amb la gestió econòmica i pressupostària, l'ajustament de la plantilla a l'oferta formativa, la innovació metodològica i en l'ús de les tecnologies de la informació i la comunicació, els mecanismes de personalització dels aprenentatges, l'elaboració de materials específics i de qualitat, l'actualització permanent del professorat, l'adequació del projecte educatiu a la seva finalitat i l'eficàcia dels processos d'ensenyament i aprenentatge en un context d'educació no presencial.
L'IOC, dins del marc d'ordenació de l'ensenyament no presencial, disposa d'autonomia en els àmbits pedagògic, organitzatiu i de gestió de recursos humans i materials.
En tot allò no previst expressament en aquest Decret amb relació al marge d'autonomia que ha de donar cobertura a la singularitat que li confereix la finalitat per la qual ha estat creat, l'IOC es regeix per les normes del títol VII de la Llei 12/2009, del 10 de juliol, d'educació, i la seva normativa de desplegament.
El projecte educatiu de l'IOC ha d'incloure com un dels seus trets característics la innovació permanent en qüestions metodològiques, l'elaboració de materials especialitzats, l'ús de les tecnologies de la informació i comunicació actualitzades i el foment de la col·laboració, així com el requisit d'actualització permanent del professorat en tots aquests aspectes, per garantir la qualitat del projecte i l'eficàcia dels processos d'ensenyament i aprenentatge en l'educació no presencial.
Les activitats d'ensenyament i aprenentatge i d'avaluació que es desenvolupen a l'IOC i que es concreten en els diferents plans d'estudi que recull el projecte educatiu no són presencials, amb caràcter general.
Excepcionalment, l'IOC pot establir en els mateixos plans d'estudi activitats d'ensenyament i aprenentatge i d'avaluació presencials, que es desenvoluparan normalment en un sol dia, amb caràcter puntual, i amb la finalitat d'una validació.
El projecte educatiu també ha de preveure mecanismes d'avaluació que incloguin el disseny, el desenvolupament i l'impacte de tots els materials elaborats, les innovacions metodològiques dutes a terme i les formes de col·laboració previstes, els mecanismes de personalització dels aprenentatges necessaris per donar resposta a la singularitat dels ensenyaments no presencials i a les circumstàncies pròpies dels estudiants, i la manera en què es difondran els resultats de l'avaluació i les experiències innovadores que es vagin implementant.
El director o directora ha de posar el projecte educatiu a disposició de la direcció general competent en matèria de centres educatius públics.
El director o directora ha de posar el projecte educatiu en coneixement de la comunitat educativa i, particularment, del consell de participació.
Òrgans unipersonals de direcció i de coordinació
Els òrgans unipersonals de direcció són:
b) Els o les caps d'estudis dels quatre principals blocs d'ensenyaments (graduat en educació secundària, escola oficial d'idiomes, batxillerat i proves d'accés, i formació professional)
f) Els òrgans unipersonals de direcció addicionals que prevegin les normes d'organització i funcionament del centre, d'acord amb el que estableixi el projecte de direcció, dintre dels límits que aprovi el Departament d'Educació.
Les normes d'organització i funcionament del centre, d'acord amb el que estableixi el projecte de direcció, poden preveure un nombre d'òrgans unipersonals de coordinació, dintre dels límits que s'aprovi per resolució del Departament d'Educació.
El director o directora vehicula el compliment de les prioritats de les polítiques educatives i els objectius estratègics que l'Administració educativa encomana a l'IOC, com a concreció de la seva singularitat i de la vocació d'excel·lència que l'ha de caracteritzar.
A més de les funcions i atribucions assignades amb caràcter general als directors dels centres educatius del Departament d'Educació, corresponen al director o directora de l'IOC les funcions següents:
a) Aprovar el projecte educatiu de centre, la programació general, les normes d'organització i funcionament i la memòria anual.
b) Fomentar i facilitar les relacions institucionals que siguin necessàries per a l'execució del projecte de direcció.
c) Aprovar, a proposta dels caps d'estudis, les modificacions curriculars que consideri oportunes.
d) Impulsar l'elaboració i l'aplicació de les normes d'organització i funcionament i les seves successives adequacions a les necessitats del projecte educatiu del centre.
e) Nomenar i destituir els caps d'estudis, el secretari o la secretària, el coordinador o la coordinadora de recursos tecnològics i els òrgans de direcció addicionals i de coordinació per un període no superior al del mandat de la direcció, entre el professorat de plantilla destinat al centre.
f) Formalitzar el document d'encàrrec del servei docent que han de subscriure els professors col·laboradors seguint els paràmetres acordats amb la direcció general competent en matèria de centres públics.
g) Assignar, juntament amb els o les caps d'estudis, el professorat als diferents cursos, àrees i matèries de la manera més convenient perquè s'imparteixin adequadament els ensenyaments que ofereix el centre, tenint en compte les especialitats dels llocs de treball.
h) Establir l'horari d'assistència del professorat i del personal d'administració i serveis al centre, i supervisar el seu compliment.
i) Aprovar el pressupost, les seves modificacions i la seva liquidació, així com els expedients de despesa pluriennal, dintre dels límits establerts en la normativa vigent.
j) Actuar com a màxim responsable de la gestió dels recursos econòmics, de la comptabilitat, de la tresoreria i de la recaptació de taxes i de preus públics.
k) Autoritzar les despeses i ordenar els pagaments.
La disposició de fons la realitzarà conjuntament amb l'administrador o administradora.
l) Actuar com a òrgan de contractació de béns i serveis dins els límits que estableix la normativa vigent, i d'acord amb les formes i els procediments de contractació pública.
m) Organitzar les actuacions encaminades a la distribució física dels espais, a la seva dotació i a les obres de millora i condicionament, sense perjudici de les competències assignades en aquesta matèria a l'administrador o administradora.
n) Decidir sobre l'admissió dels alumnes a l'IOC.
o) Fomentar i coordinar la participació dels diferents sectors de la comunitat educativa i la informació sobre les activitats del centre.
p) Promoure plans de millora de la qualitat de l'institut, i programes d'innovació i recerca educativa.
q) Presidir els òrgans col·legiats de govern i participació i vetllar pel compliment dels acords que prenguin en l'exercici de les seves competències.
r) Qualsevol altra funció que li sigui atribuïda per la direcció general competent en matèria de centres educatius públics.
Les normes d'organització i funcionament de centre han de concretar els mecanismes per determinar el o la cap d'estudis que substituirà el director o directora en cas d'absència, malaltia o vacant.
Els caps d'estudis, com a directors acadèmics dels diferents ensenyaments, tenen, en relació amb el seu àmbit, les funcions següents:
a) Coordinar l'elaboració i l'actualització de les concrecions curriculars, amb la col·laboració i la participació del professorat, i vetllar per la seva concreció en els diferents àmbits i matèries.
b) Coordinar la programació de l'acció tutorial i fer-ne el seguiment.
c) Fer les adequacions curriculars necessàries per atendre la diversitat de ritmes d'aprenentatge i la singularitat dels alumnes.
e) Coordinar les relacions amb els centres col·laboradors, els centres de suport, i els serveis educatius.
f) Vetllar perquè l'avaluació del procés d'aprenentatge dels alumnes es dugui a terme d'acord amb els objectius generals i específics de cada etapa, àrea o matèria.
g) Vetllar per l'elaboració i la selecció adequades del material didàctic i complementari que s'utilitzi per als diferents ensenyaments.
h) Promoure i coordinar les accions de millora del centre, els programes d'innovació i recerca educativa i de formació i reciclatge del professorat.
i) Coordinar la realització de les reunions d'avaluació i presidir les sessions d'avaluació de fi de cicle.
j) Vetllar perquè en els recursos didàctics per impartir l'educació no presencial, no s'hi faci un ús sexista ni androcèntric del llenguatge i es defugin estereotips sexistes sobre les funcions que exerceixen dones i homes en els diferents àmbits de la vida, donant-ne una imatge plural.
k) Qualsevol altra funció que li sigui atribuïda pel director o directora de l'IOC en relació amb les anteriors.
Corresponen al secretari o secretària les funcions següents:
a) Vetllar per tal que s'atenguin les tasques administratives que comportin els ensenyaments que s'imparteixen al centre, d'acord amb la programació general i el calendari escolar.
b) Estendre les certificacions i els documents oficials dels estudis, amb el vistiplau del director o directora.
c) Vetllar pel compliment de la gestió administrativa en el procés de matriculació de l'alumnat.
d) Tenir cura dels expedients acadèmics dels alumnes i d'altres documents oficials, i comprovar que estiguin complets, diligenciats i degudament custodiats, d'acord amb la normativa vigent.
e) Vetllar per tal que s'ordeni l'arxiu documental, assegurar la unitat dels registres i col·laborar en els processos d'implantació de l'administració electrònica.
f) Supervisar, en l'àmbit de les seves funcions, una correcta atenció a les demandes de l'alumnat.
g) Exercir la secretaria dels òrgans col·legiats de l'IOC i aixecar i custodiar les actes de les reunions que se celebrin.
h) Coordinar el personal d'administració i serveis del centre.
Distribuir tasques i reorientar càrregues puntuals per terminis d'execució.
i) Qualsevol altra funció que li sigui atribuïda, pel director o directora de l'IOC, en relació amb les anteriors.
Corresponen a l'administrador o administradora les funcions següents:
a) Assessorar el director o directora en la contractació de béns i serveis dins els límits que estableix la normativa vigent i, d'acord amb les formes i els procediments de contractació pública.
b) Obrir i mantenir els comptes necessaris en entitats financeres juntament amb el director.
c) Elaborar la proposta de pressupost, les seves modificacions, la seva liquidació i els expedients de despesa pluriennal.
d) Fer el seguiment de l'execució del pressupost, proposar l'autorització de despeses i els pagaments.
La disposició de fons es realitzarà sempre amb la signatura conjunta del director o directora.
e) Trametre la liquidació del pressupost a la direcció general competent en matèria de centres educatius públics.
f) Resoldre els expedients de devolució d'ingressos indeguts quan la recaptació hagi estat incorporada al pressupost de l'IOC.
g) Tramitar els expedients de pagament del professorat col·laborador de l'IOC.
h) Dur a terme la correcta preparació dels documents relatius a l'adquisició, alienació i lloguer de béns i als contractes d'obres, serveis i subministraments, d'acord amb la normativa vigent.
j) Vetllar pel manteniment i la conservació general del centre, de les seves instal·lacions, mobiliari i equipament d'acord amb les indicacions del director i les disposicions vigents.
Tenir cura de la seva reparació, quan correspongui.
k) Proporcionar recursos per tal de desenvolupar l'acció preventiva i de sostenibilitat mediambiental.
l) Qualsevol altra funció que li sigui atribuïda, pel director o directora de l'IOC, en relació amb les anteriors.
El coordinador o coordinadora de recursos tecnològics
Corresponen al coordinador o coordinadora de recursos tecnològics les funcions següents:
a) Vetllar pel correcte desplegament de les polítiques TIC de la Generalitat i del Departament d'Educació a l'IOC.
b) Fer d'intermediari entre l'IOC i la direcció general competent en matèria de centres públics en l'impuls, la recollida i la detecció de les necessitats dels sistemes d'informació i de serveis TIC necessaris per al funcionament de l'IOC.
c) Fer el seguiment dels serveis TIC en coordinació amb la direcció general competent en matèria de centres públics i l'Àrea TIC del Departament d'Educació.
d) Vetllar pel manteniment de les instal·lacions i dels equipaments digitals de l'IOC.
e) Assessorar els òrgans de direcció i coordinació, el professorat i el personal d'administració i serveis de l'IOC en l'ús de les aplicacions de gestió acadèmica, administrativa i econòmica.
f) Vetllar per la seguretat de la informació i controlar-ne l'accessibilitat en coordinació amb l'àrea TIC del Departament d'Educació.
g) Dotar de continguts i mantenir actualitzats tant la web de l'IOC com els sistemes d'informació de la secretaria virtual i l'espai compartit per a l'edició i l'actualització de materials didàctics.
h) Vetllar pel compliment de reglamentació normativa i els estàndards tecnològics en relació amb l'ús preferent de programari i recursos digitals en català, d'acord amb el que estableix la normativa vigent en matèria de política lingüística i tenir cura dels criteris d'accessibilitat per seleccionar els recursos digitals als espais web.
i) Incentivar l'ús del programari lliure.
j) Qualsevol altra funció que li sigui atribuïda, pel director o directora de l'IOC, en relació amb les anteriors.
Selecció del director o directora
La selecció i nomenament del director o directora de l'IOC es fa pel procediment de lliure designació i prèvia convocatòria pública efectuada pel conseller o consellera d'Educació.
Poden participar en la convocatòria per a la provisió del càrrec de director o directora de l'IOC els funcionaris de carrera que reuneixin els requisits establerts amb caràcter general per participar en el procés de selecció de directors o directores de centres educatius públics.
Els candidats han de presentar un projecte de direcció que ha d'incloure les línies estratègiques i de visió sobre el centre en el seu desenvolupament futur.
Aquest projecte ha de ser coherent amb la singularitat del centre, fomentar el lideratge distribuït i incloure, entre altres, els objectius vinculats a la millora de resultats educatius i del treball en equip, els indicadors, l'estructura organitzativa, les línies d'actuació, els mecanismes de retiment de comptes i els indicadors d'avaluació.
Correspon al o la titular de la sub-direcció general competent en matèria de centres públics apreciar discrecionalment, i emetre un informe previ al nomenament, sobre la idoneïtat dels candidats per l'acompliment de les funcions i responsabilitats que corresponen al càrrec de director o directora de l'IOC, d'acord amb criteris de competència professional i d'experiència en l'exercici de la direcció de centres amb avaluació positiva.
El o la titular de la direcció general competent en matèria de centres educatius públics, nomena el director o directora de l'IOC.
La durada del mandat és de quatre anys.
A l'acabament del seu període de nomenament, el director o directora de l'IOC, prèvia avaluació positiva i amb la conformitat de l'òrgan competent per al seu nomenament, pot optar per continuar en l'exercici del càrrec durant un altre mandat.
Abans de fer-se'n efectiva la renovació, ha de presentar l'actualització del seu projecte de direcció.
La renovació del mandat es pot reiterar fins a completar un total de dos períodes consecutius.
Un cop vençuts els dos períodes, si la persona interessada vol continuar optant a la direcció de l'IOC, ha de participar en la nova convocatòria del procediment de provisió que es publiqui a l'efecte i en igualtat de condicions que la resta de candidats.
En absència de candidatures, o si la convocatòria es declara deserta per manca de candidats idonis, el o la titular de la direcció general competent en matèria de centres públics nomena un director o directora amb caràcter extraordinari i per un període d'un any.
El nomenament es fa a proposta del o la titular de la sub-direcció general competent en matèria de centres públics i ha de recaure en un funcionari docent de carrera que imparteixi alguns dels ensenyaments més representatius de l'oferta de l'IOC i que hagi ocupat, preferentment per concurs de mèrits, la direcció d'un centre educatiu dependent del Departament d'Educació amb avaluació positiva.
El nomenament s'ha de fer d'acord amb els criteris esmentats a l'apartat 3.
La persona designada per exercir la direcció de l'IOC amb caràcter extraordinari ha de presentar, abans de l'acabament del primer trimestre del curs escolar, un projecte de direcció per al període a què s'estén el seu nomenament.
L'exercici de la direcció de l'IOC amb avaluació positiva té la consideració i els efectes previstos en la normativa vigent per a l'exercici de la direcció en un centre ordinari.
El cessament del director o directora es produeix en els supòsits següents:
a) Finalització del període de nomenament, sens perjudici de la possibilitat de renovació del mandat.
b) Renúncia motivada acceptada pel o per la titular de la direcció general competent en matèria de centres públics.
c) Incapacitat física o psíquica sobrevinguda.
d) Revocació motivada del nomenament per part del o de la titular de la direcció general competent en matèria de centres públics, per incompliment de funcions inherents a la direcció del centre.
En tot cas, la resolució de revocació s'emet després de la instrucció d'un expedient contradictori, amb l'audiència prèvia a la persona interessada, sense perjudici de les mesures cautelars que puguin derivar de l'eventual incoació d'un expedient disciplinari.
Quan de la resolució ferma d'un expedient disciplinari per incompliment greu o molt greu de deures o obligacions inherents al càrrec de director en resulti la revocació del nomenament del director o directora, la persona afectada no podrà participar en concursos de selecció de directors durant el termini de dos anys, en el cas de falta greu, i de tres anys en el cas de falta molt greu.
En el supòsit de cessament de la direcció de l'IOC durant el curs escolar, l'òrgan competent en matèria de centres públics pot nomenar una persona per tal que exerceixi transitòriament la direcció del centre en els termes previstos al procediment establert amb caràcter general i fins al nomenament d'una nova direcció.
Provisió del lloc d'administrador o administradora
El lloc d'administrador o administradora, definit com un lloc singular, és un lloc de treball reservat als cossos d'administració general, que es proveeix pel sistema de concurs específic de mèrits i capacitats previst a l'article 62 del Text únic de la Llei de la funció pública de l'Administració de la Generalitat de Catalunya, aprovat pel Decret legislatiu 1/1997, de 31 d'octubre.
Nomenament i cessament de la resta de càrrecs
El director o directora de l'IOC nomena i destitueix motivadament els caps d'estudis, el secretari o secretària, el coordinador o coordinadora de recursos tecnològics, els òrgans de direcció addicionals i els òrgans de coordinació.
El nomenament s'efectua per un període no superior al del mandat de la direcció, entre el professorat de plantilla destinat al centre.
Òrgans col·legiats de govern i participació
Els òrgans col·legiats de govern i participació de l'IOC són l'equip directiu, el claustre del professorat, i el consell de participació.
L'equip directiu és l'òrgan executiu del govern de l'IOC.
L'equip directiu està constituït pels òrgans unipersonals de direcció i el presideix el director o directora.
L'equip directiu és el responsable de coordinar les actuacions dels òrgans de direcció, i d'impulsar les propostes i les modificacions de la programació general, del projecte educatiu, de les normes d'organització i funcionament, i de la memòria anual, així com d'aplicar els mecanismes d'avaluació interna que incloguin el disseny, el desenvolupament i l'impacte de tots els materials elaborats, les innovacions metodològiques dutes a terme, les formes de col·laboració previstes, i els resultats de les mesures de personalització dels aprenentatges.
El claustre del professorat és l'òrgan de participació dels professors en el control i la gestió de l'ordenació del conjunt de les activitats i dels aspectes educatius del centre.
El claustre del professorat està integrat pels professors de plantilla de l'IOC i el presideix el director o directora.
El professors col·laboradors no formen part del claustre.
a) Intervenir en l'elaboració i les propostes de modificació del projecte educatiu.
b) Proposar mesures i iniciatives que afavoreixin la coordinació docent i l'acció tutorial.
c) Elaborar els criteris per a l'avaluació dels alumnes en base als currículums dels diferents ensenyaments.
d) Programar les activitats educatives del centre i avaluar-ne el desenvolupament i els resultats.
e) Intervenir en l'elaboració de la programació general del centre.
f) Donar suport a l'equip directiu en el compliment de la programació general del centre i del projecte de direcció.
g) Promoure iniciatives d'innovació pedagògica i de formació del professorat dins l'àmbit de l'educació no presencial.
h) Qualsevol altra que li sigui atribuïda en relació amb les anteriors.
El consell de participació és l'òrgan a través del qual s'articula la participació dels diferents sectors de la comunitat educativa del centre.
Està constituït pels membres següents:
a) El director o directora de l'IOC, que el presideix.
b) El o la cap d'estudis dels ensenyaments en el quals, a l'inici del període de mandat de la direcció del centre, hi hagi més alumnat matriculat.
c) El secretari o secretària del centre, que actua com a secretari del consell, amb veu i sense vot.
d) Dos representants dels professors: un en representació del professorat de plantilla i l'altre en representació del col·lectiu del professorat col·laborador.
Els representants s'han d'escollir, per votació, entre els membres del claustre en el primer cas, i entre els membres de les diferents sales d'estudi, en el segon.
e) Dos representants dels alumnes.
Els representants s'han d'escollir, per votació, entre els membres de les comunitats d'estudiants dels diferents ensenyaments.
Un d'ells serà dels ensenyaments de formació professional.
f) Un representant del col·lectiu del personal d'administració i serveis, a proposta dels seus membres.
g) Un representant de l'administració local, en representació de les entitats municipalistes de Catalunya (Associació Catalana de Municipis i Federació de Municipis de Catalunya) a proposta de les mateixes entitats.
Les normes d'organització i funcionament del centre han de concretar la durada del nomenament dels membres del consell de participació, així com els mecanismes de selecció, els sistemes de substitució i la cobertura de les vacants.
El consell de participació es reuneix, com a mínim, sempre que el convoqui el director o directora, o ho sol·liciti, almenys, un terç dels seus membres.
En tot cas, és preceptiva, a més, una reunió a principi de curs i una altra a la seva finalització.
Les funcions del consell de participació són les següents:
a) Articular i fer arribar a l'equip directiu propostes i valoracions en relació amb l'àmbit de les funcions que té atribuïdes.
b) Fomentar la col·laboració amb empreses, institucions i entitats que facilitin el desenvolupament del projecte educatiu.
c) Fer el seguiment del grau de compliment del projecte educatiu de centre.
d) Promoure i proposar mesures relacionades amb la millora en l'àmbit de la innovació tècnica, tecnològica, metodològica, o de formació del professorat.
e) Conèixer la resolució de conflictes disciplinaris.
f) Proposar mesures i iniciatives que afavoreixin la convivència en el centre, la igualtat entre homes i dones, la igualtat de tracte i la no discriminació.
g) Qualsevol altra que li sigui reconeguda a les normes d'organització i funcionament del centre.
El consell de participació ha de ser informat del nomenament i cessament dels membres de l'equip directiu, del pla d'orientació i acció tutorial i de totes aquelles propostes relacionades amb la millora del rendiment acadèmic, els percentatges d'acreditació per ensenyaments i la prevenció de l'abandonament, així com dels resultats de les avaluacions internes i de les propostes de millora que se'n derivin.
Pot impartir la docència a l'IOC el personal dels cossos docents que disposi de l'atribució docent per a l'especialitat corresponent i tingui reconegut el perfil professional de competència digital.
L'IOC compta amb el professorat que integra la seva plantilla i amb el professorat col·laborador adscrit en altres centres educatius del Departament d'Educació.
El professorat de l'IOC duu a terme les seves funcions docents adaptades a la metodologia de l'educació no presencial, utilitzant entorns educatius virtuals, mitjans tecnològics i informàtics i eines de comunicació telemàtiques, aplicant mètodes pedagògics i emprant recursos i materials didàctics que potenciïn i facilitin un aprenentatge autònom, la interacció alumnat-professorat i alumnat-alumnat, i el desenvolupament d'habilitats per a l'ús de les tecnologies de la informació i la comunicació i l'accés a la informació.
Són funcions del professorat de l'IOC les següents:
a) Impartir la docència dels ensenyaments que tingui encomanats utilitzant les eines i els entorns tecnològics que es determinin i els recursos pedagògics propis de l'educació no presencial.
b) Participar en les actuacions d'acollida i en les jornades presencials adreçades als alumnes.
c) Acompanyar l'alumnat en l'ús de les eines de la plataforma virtual d'aprenentatge, dels materials curriculars i d'altres eines tecnològiques que facilitin l'aprenentatge i la comunicació.
d) Exercir la tutoria dels alumnes i la direcció, el seguiment i l'orientació global de llur aprenentatge, així com també en l'ús adequat de la tecnologia relacionada amb els entorns virtuals d'aprenentatge propis de l'IOC.
e) Promoure, dinamitzar i estimular la participació de l'alumnat en les activitats proposades i la comunicació entre els alumnes.
f) Avaluar el procés d'aprenentatge de l'alumnat i participar en l'organització i el desenvolupament de les activitats d'avaluació, presencials o no, i en les sessions d'avaluació i planificació.
g) Participar en l'elaboració, la revisió, l'actualització i l'avaluació dels materials didàctics.
h) Qualsevol altra funció que li sigui atribuïda en relació amb les anteriors.
Són funcions específiques del professorat de plantilla les següents:
a) Assumir la formació inicial, l'orientació, la coordinació i el seguiment del professorat col·laborador, i planificar el treball en equip.
b) Elaborar i actualitzar la programació, la planificació, i el calendari docent o el pla de treball.
c) Editar i preparar els entorns d'aprenentatge virtual.
d) Analitzar els materials didàctics.
e) Gestionar les activitats presencials d'avaluació.
f) Exercir les activitats de gestió, de direcció i de coordinació que li siguin encomanades.
g) Qualsevol altra funció que li sigui atribuïda en relació amb les anteriors.
La direcció general competent en matèria de centres públics proposa, per a cada curs acadèmic, la plantilla docent de l'IOC d'acord amb la programació de l'oferta educativa no presencial, les necessitats d'escolarització en aquesta modalitat educativa, les disponibilitats pressupostàries i tenint en compte la proposta justificada de la direcció del centre.
El conseller o consellera d'Educació aprova anualment la plantilla docent de l'IOC per mitjà de la resolució establerta a l'article 10.2 del Decret 39/2014, de 25 de març, pel qual es regulen els procediments per definir el perfil i la provisió dels llocs de treball docents.
Sistema de provisió dels llocs de treball docents
Els llocs de treball de la plantilla docent de l'IOC es proveeixen mitjançant convocatòria pública pel procediment de concurs específic regulat a l'article 15 del Decret 39/2014, de 25 de març, pel qual es regulen els procediments per definir el perfil i la provisió de llocs de treball docents, amb les especificitats previstes en aquest Decret.
Pot participar en el procediment de provisió el personal funcionari de carrera que compleixi els requisits específics següents:
a) Pertànyer al cos docent del lloc de treball convocat.
b) Acreditar 5 anys d'exercici de la docència presencial en ensenyaments no universitaris del sistema educatiu.
c) Acreditar 3 anys d'exercici de la docència presencial en el cos docent i en l'especialitat corresponent al lloc convocat.
d) Tenir reconegut el perfil professional de competència digital docent.
El procediment de provisió consta de dues fases:
Primera fase: valoració dels mèrits establerts amb caràcter general a l'article 16 del Decret 39/2014 i els específics relacionats amb les característiques del lloc de treball, d'acord amb el barem de la convocatòria.
Segona fase: defensa davant d'una comissió de valoració d'un projecte de desenvolupament dels continguts del lloc al qual s'opta, vinculat al projecte educatiu del centre.
En aquesta segona fase la comissió també ha de valorar, mitjançant una entrevista o de la forma en què es determini a la convocatòria, altres coneixements, habilitats i aptituds específiques en relació amb els continguts funcionals descrits a l'article 23 i les característiques del lloc de treball, així com les habilitats en el lideratge i la gestió d'equips humans.
Tindrà especial rellevància l'acreditació de pràctiques educatives innovadores i exitoses.
La comissió de valoració està integrada per l'inspector o la inspectora del centre, que la presideix, el director o directora de l'IOC i els caps d'estudis dels ensenyaments corresponents.
Els professors seleccionats ocupen els llocs de treball amb caràcter provisional, amb reserva de destinació, per un període de quatre cursos acadèmics amb possibilitat d'una única pròrroga pel mateix termini, previ informe favorable de la direcció de l'IOC.
Finalitzat el període de pròrroga, el professat podrà tornar a participar en el concurs específic per a la provisió de llocs de treball a l'IOC, en el cas que així ho decideixi.
Els llocs de treball vacants de la plantilla de l'IOC, fins que siguin proveïts per concurs específic, es proveeixen provisionalment per cursos escolars, d'acord amb l'article 26.1 del Decret 39/2014, de 25 de març, pel qual es regulen els procediments per definir el perfil i la provisió dels llocs de treball docents.
El Departament d'Educació selecciona el professorat col·laborador mitjançant convocatòria pública de concurs de mèrits, en funció de l'oferta d'ensenyaments impartits per l'IOC, entre el personal docent en situació de servei actiu, funcionari de carrera o interí amb nomenament per a tot el període lectiu corresponent, adscrit a altres centres educatius del Departament.
Pot participar en el concurs el professorat que tingui alguna de les especialitats convocades i se li hagi reconegut el perfil professional de competència digital docent.
En el concurs s'han de valorar els mèrits de les persones candidates d'acord amb el barem de mèrits de la convocatòria, que ha d'incloure, com a mínim, els següents: l'experiència docent amb avaluació positiva en l'especialitat corresponent, l'experiència en l'exercici de la docència en ensenyaments oficials en la modalitat no presencial, la formació acadèmica, i la pertinença a un cos de catedràtics.
També s'ha de valorar, per mitjà d'una entrevista, la capacitat dels candidats per dur a terme les funcions pròpies dels professors col·laboradors.
La valoració dels mèrits i l'entrevista correspon a una comissió de selecció integrada pel director o directora de l'IOC, que la presideix, un membre de l'equip directiu i un membre del claustre de les especialitats convocades.
El professorat seleccionat en el concurs passa a formar part d'una borsa de professors col·laboradors de l'IOC.
Per resolució de la direcció general competent en matèria de centres públics s'han d'establir els criteris d'ordenació i gestió de la borsa.
El director o directora de l'IOC ha de formalitzar el document d'encàrrec del servei docent, que ha de subscriure cada professor col·laborador, en el qual s'han de fer constar les condicions específiques relatives a la realització de l'activitat, per a un curs escolar, un semestre o un trimestre, segons els ensenyaments a impartir.
Durant aquest període només es pot ser professor col·laborador d'una especialitat d'un únic ensenyament.
El professorat col·laborador assumeix la metodologia educativa de l'IOC i exerceix les seves funcions d'acord amb les directrius fixades pel professorat responsable de la seva coordinació.
L'execució de la col·laboració per part del professorat no pot interferir en el desenvolupament de la funció docent duta a terme en el centre educatiu al qual està adscrit.
El Departament d'Educació ha d'establir els criteris per determinar el nombre màxim de professors col·laboradors de l'IOC en funció dels ensenyaments que imparteix, del nombre d'alumnes matriculats, de les característiques de cada ensenyament i de les reduccions lectives dels professors que integren la plantilla de l'IOC.
Es declara l'existència d'interès públic en l'exercici de la docència com a professor col·laborador de l'IOC per part del personal docent dels centres educatius del Departament d'Educació, als efectes del que preveu l'article 4 de la Llei 21/1987, de 26 de novembre, d'incompatibilitats del personal al servei de l'Administració de la Generalitat.
L'exercici de la docència com a professor col·laborador de l'IOC per part del personal docent dels centres educatius del Departament d'Educació requereix l'autorització prèvia de compatibilitat de conformitat amb la Llei 21/1987, de 26 de novembre, d'incompatibilitats del personal al servei de l'Administració de la Generalitat.
Els reconeixements de compatibilitat no poden modificar la jornada de treball ni l'horari de l'interessat, i resten automàticament sense efecte en cas de canvi de lloc en el sector públic o de modificació de les condicions del lloc de treball.
Així mateix, l'autorització de compatibilitat està condicionada a l'estricte compliment de la jornada i l'horari en el lloc principal.
L'activitat amb caràcter no permanent del professorat col·laborador de l'IOC dona dret a una indemnització per raó del servei, amb la naturalesa d'assistència, pels imports que s'estableixen a l'annex.
Les remuneracions totals que es poden percebre com a conseqüència de l'exercici de la docència com a professor col·laborador de l'IOC per part del personal docent dels centres educatius del Departament d'Educació estan subjectes als límits que preveu l'article 5 de la Llei 21/1987, de 26 de novembre, d'incompatibilitats del personal al servei de la Generalitat de Catalunya.
El Departament d'Educació ha d'actualitzar els imports de les indemnitzacions que s'estableixen a l'annex, amb l'informe previ favorable de la Direcció General de Pressupostos i de la Direcció General de Funció Pública.
El Departament d'Educació implanta els ensenyaments i determina les actuacions que desenvolupa l'IOC.
L'IOC pot impartir els ensenyaments següents:
a) Els conduents a titulacions o certificacions amb validesa a tot l'Estat, que s'implanten per resolució del Departament d'Educació:
- De règim general: educació secundària obligatòria, batxillerat i formació professional.
- De règim especial: idiomes, artístics i esportius.
A efectes d'impartir ensenyaments oficials d'idiomes, l'IOC té la consideració d'escola oficial d'idiomes.
b) Els que no condueixen a titulacions o certificacions amb validesa a tot l'Estat que determini el Departament d'Educació.
L'IOC pot desenvolupar les actuacions següents:
a) Cursos de formació preparatòria per a l'accés, i la formació per a les proves d'accés, als diversos ensenyaments del sistema educatiu.
b) Programes de formació i inserció laboral, en col·laboració amb els departaments amb competències sobre la matèria.
c) Formació relativa a les competències bàsiques adreçada a persones adultes, especialment en l'àmbit de les llengües i de les tecnologies de la informació i de la comunicació.
d) Accions d'informació, orientació i assessorament a persones adultes i a empreses, en col·laboració amb els departaments amb competències sobre la matèria.
e) Accions de dinamització de l'educació no presencial.
f) Accions de formació contínua i permanent, en col·laboració amb els departaments amb competències sobre la matèria.
g) Accions de formació del professorat.
h) Formació pedagògica i didàctica equivalent al títol oficial de màster universitari de formació del professorat.
i) Les que determini el Departament d'Educació.
Flexibilitat de l'oferta formativa
Els ensenyaments que imparteix l'IOC es poden cursar parcialment per mòduls, matèries, àmbits, mòduls professionals, unitats formatives, crèdits o altres unitats que permetin a l'alumnat ajustar la formació al seu ritme d'aprenentatge.
Els ensenyaments que imparteix l'IOC tenen l'assignació horària establerta en el currículum oficial i es poden organitzar temporalment de dues formes:
a) Ordinària: la programació temporal coincideix amb l'establerta amb caràcter general en el calendari escolar per a la modalitat presencial dels ensenyaments corresponents.
b) Especial: la programació temporal és diferent a l'establerta amb caràcter general en el calendari escolar per a la modalitat presencial dels ensenyaments corresponents.
En el mateix període acadèmic es poden cursar, simultàniament, estudis a l'IOC i en un centre ordinari en la modalitat d'educació presencial, sempre que es tracti d'ensenyaments, matèries, assignatures, crèdits, mòduls o unitats formatives diferents.
Quan l'oferta de mòduls, matèries, assignatures, àmbits, crèdits o mòduls professionals d'un centre educatiu quedi limitada per raons organitzatives, el Departament d'Educació pot autoritzar que es puguin cursar a l'IOC.
El Departament d'Educació pot establir una oferta d'ensenyaments en zones de baixa densitat de població amb la col·laboració entre els centres educatius de la zona i l'IOC, tot combinant continguts impartits en la modalitat presencial i la no presencial.
El Departament d'Educació estableix per a cada curs acadèmic el calendari escolar específic de l'IOC.
Per cursar ensenyaments a l'IOC, cal complir els requisits següents:
a) Estar en possessió dels requisits o condicions d'accés establertes per a cada ensenyament o formació impartida.
b) Ser major de divuit anys o complir-los l'any natural en què s'inicia la formació, sens perjudici de les excepcions establertes als apartats 2 i 3.
c) Acceptar que matricular-se a l'IOC implica cursar els ensenyaments en la modalitat no presencial, en línia.
Excepcionalment, prèvia resolució del director o directora de l'IOC, poden cursar ensenyaments les persones majors de setze anys o que els compleixin dins del període lectiu al qual es matriculen, que acreditin una de les situacions següents:
a) Tenir un contracte laboral que els impedeixi assistir als centres educatius de règim ordinari.
b) Trobar-se en procés d'obtenció d'un permís de treball.
d) Patir una malaltia o una discapacitat que impedeixi cursar els ensenyaments als centres de règim ordinari.
e) Ser una víctima de la violència de gènere en l'àmbit de la parella, de la violència en l'àmbit familiar, d'agressions sexuals i d'assetjaments sexuals i per raó de sexe.
f) Ser víctima d'actuacions terroristes.
g) Estar subjecte a mesures de privació de llibertat per resolució judicial en centres penitenciaris o en centres de justícia juvenil.
h) Trobar-se en una situació de dificultat social extrema o en risc d'exclusió.
i) Ser un alumne que hagi cursat estudis reglats a Catalunya i que s'hagi traslladat a viure fora de Catalunya o fora dels territoris on es pot fer l'ensenyament en llengua catalana.
j) Trobar-se en qualsevol altra situació extraordinària que impedeixi cursar els ensenyaments en els centres de règim ordinari.
Amb caràcter extraordinari, el o la titular de la direcció general competent en matèria d'educació secundària obligatòria, pot autoritzar que l'alumnat menor de setze anys cursi ensenyaments d'educació secundària a l'IOC, si concorren circumstàncies excepcionals, degudament acreditades, que determinin la impossibilitat que l'alumne cursi aquests ensenyaments en centres ordinaris.
El Departament d'Educació determina anualment, d'acord amb la programació general, l'oferta inicial de places de cadascun dels ensenyaments que imparteix l'IOC.
Amb anterioritat a l'inici del procés de preinscripció, el Departament d'Educació ha d'informar de l'oferta inicial per a cada ensenyament que imparteix l'IOC.
L'oferta inicial es pot modificar un cop finalitzats els períodes de preinscripció en funció de les necessitats d'escolarització.
Durant el curs escolar hi pot haver diversos períodes de preinscripció i matrícula atenent a la flexibilitat de l'oferta d'ensenyaments pròpia de la modalitat d'educació no presencial.
El Departament d'Educació ha de reservar un percentatge de les places ofertes en els ensenyaments que imparteix l'IOC per a les persones inscrites en el Registre de catalans residents a l'exterior i els seus descendents fins a segon grau de consanguinitat, i per a les persones que es trobin en situacions que dificultin cursar estudis en la modalitat presencial.
L'alumnat matriculat als ensenyaments impartits per l'IOC ha d'abonar el preu públic o la taxa que correspongui.
La matrícula dels ensenyaments d'educació secundària que imparteix l'IOC és gratuïta per a l'alumnat a què es refereix l'article 32.3.
Els professors de plantilla i el professorat col·laborador de l'IOC elaboren materials didàctics especialment dissenyats per a l'ensenyament no presencial, amb una perspectiva, llenguatge, estructura, format, extensió, enllaços, elements multimèdia i interactivitat apropiats per al seu ús en entorns digitals, per tal de garantir la qualitat dels ensenyaments que imparteix.
L'IOC distribueix els materials didàctics que desenvolupa i ofereix suport metodològic, informació i orientació, per tal de facilitar als seus alumnes el seguiment de les activitats d'ensenyament-aprenentatge i, si escau, per facilitar també aquest seguiment als alumnes dels centres d'educació presencial.
El Departament d'Educació pot establir un preu públic pel serveis d'accés a la plataforma i els materials didàctics.
Els centres col·laboradors són centres educatius ordinaris que complementen les activitats administratives i acadèmiques de l'IOC.
Poden ser centres col·laboradors de l'IOC els centres vinculats al Servei d'Educació de Catalunya que es determinin per resolució del o de la titular de la direcció general competent en matèria de centres públics.
La direcció general competent en matèria de centres públics ha d'establir els requisits, les funcions i les condicions de col·laboració i coordinació dels centres col·laboradors i amb l'IOC.
Els punts de suport són espais, vinculats o no a centres del Servei d'Educació de Catalunya, que disposen de les instal·lacions adequades per permetre l'accés als suports telemàtics de l'educació no presencial prestada per l'IOC.
Els punts de suport es determinen per resolució del o de la titular de la direcció general competent en matèria de centres públics.
La direcció general competent en matèria de centres públics ha d'establir els requisits, les funcions i les condicions de col·laboració dels punts de suport amb l'IOC.
La sub-direcció general competent en matèria d'inspecció d'educació proposa l'inspector o inspectora que ha d'exercir la funció inspectora en relació amb l'IOC, d'entre els adscrits directament a la sub-direcció.
Totes les previsions d'aquest Decret en relació amb el sistema d'aprenentatge a distància dels ensenyaments de formació professional, s'entenen fetes sense perjudici de la regulació que en faci l'Agència Pública de Formació i Qualificació Professionals de Catalunya o per l'òrgan que n'assumeixi les funcions, en coordinació amb l'IOC, d'acord amb l'article 38.2 de la Llei 10/2015, del 19 de juny, de formació i qualificació professionals.
El termini per a l'adaptació de l'IOC a la nova estructura organitzativa del centre que s'estableix en els articles 8, 9, 10, 11, 12, 13, 18, 19, 20 i 21 és d'un màxim de dos anys.
Aquest Decret entra en vigor al cap de vint dies de la seva publicació al Diari Oficial de la Generalitat de Catalunya.
Estudis de GES, batxillerat, PACFGS, FP i formació pedagògica i didàctica (FPD)
on h és el nombre d'hores dedicades per cada professor al grup d'estudiants assignat
Retribució: 460 euros per grup d'entre 15 i 20 estudiants
Retribucions: fins a 35 alumnes 1.200 euros; de 36 a 49 alumnes 1.350 euros; 50 alumnes o més 1.500 euros
1.4 Estudis del curs Nivell superior de llengua (C2)
Retribució: 3.000 euros per grup de 35 estudiants
1.5 Estudis de formació pedagògica i didàctica (FPD)
Atenció docent del treball final d'estudis:
Per cada treball iniciat i lliurat: 150 euros + (20 nombre de crèdits de l'assignatura)
Per cada treball iniciat però no lliurat: 150 euros
Elaboració de proves d'avaluació finals: 60 euros cada prova de mòdul
Retribucions: fins a 100 alumnes 500 euros; de 101 a 200 alumnes 875 euros; 200 alumnes o més 1.075 euros
Estudis d'FP: formació en centres de treball (FCT):
Retribució: 120 euros per alumne que la finalitzi
Exercicis d'avaluació contínua (EAC) de tipus A, o d'especial complexitat: 160 euros per mòdul
Exercicis d'avaluació contínua (EAC) de tipus B, o d'actualització: 120 euros per mòdul
Assistència a jornades tècniques
Assistència a jornada tècnica: 28 euros/hora